# Frásøgn frá stovnsleiðaranum frá farna ári. (Foreldrafundur 9. novembur 2024.)

## Barna- og starvsfólkatalið

Á Eiði hava vit í løtuni: 18 vøggustovubørn, 34 barnagarðsbørn, 39 frítíðarbørn og áleið 20 ung í ungdómshús. Umframt húsavørð, integratiónstímar, stuðulstímar, avloysarar og leiðara, telur starvsfólkabólkurin í dag: 6 námsfrøðingar og 16 hjálparfólk. Vøggustovan hevur 5,38 ársverk, umframt fyrireikingartímar 0,12 ársverk. Barnagarðurin hevur 7,75 ársverk, umframt fyrireikingartímar 0,15 ársverk. Frítíðarskúlin hevur 2,4 ársverk, umframt fyrireikingartímar 0,15 ársverk. Ungdómshúsið, 7. - 10. flokkur, hevur 0,25 ársverk. Tilsamans 15,8 ársverk.

Vit hava 2 vøggustovur, 3 barnagarðstovur, ein frítíðarstovn og ungdómsvirksemi. Í fjør blandaðu vit árgangirnar á øllum barnagarðsstovunum, so børnini eru í aldrinum 3 til 5 ár, og ikki sum árið fyri, tá vit høvdu eina stovu við 5 árs børnum. Hetta gevur børnunum betur møguleika at spæla við eldri og yngri børn.

## Eftirmeting av normering

Fráfarandi bygdaráð hevur víst áhuga og fatan fyri námsfrøðiliga arbeiðinum á dagstovnaøkinum, við at geva fyrireikingartíð, betra normering og minka barnabólkin. Námsfrøðiliga toymið hevur eftirmett innsatsirnar, og eitt upprit varð handað bygdaráðnum tann 30. apríl 2024. Samanumtikið er niðurstøðan av eftirmetingini hendan:

* Eftir at vit fingu fyrireikingartíð, hava námsfrøðingar og hjálparfólk við námsfrøðiligari ábyrgd betur stundir at fyrireika dagliga arbeiðið á stovuni og møta børnunum við støði í námsfrøðiliga stevnumiðnum, ið leggur dent á menning og læru.
* Tað at fleiri starvsfólkatímar eru á stovuni, hevur við sær at starvsfólk kenna minni strongd og hava betur yvirskot til at geva børnunum ein góðan og mennandi dag. Í mun til fyrr, tá starvsfólk ofta vóru einsamøll við børnum fleiri tímar um dagin, so hava starvsfólk nú betur arbeiðskor.
* Nýggja ásetingin hjá bygdarráðum um at minka barnabólkarnar til; hægst 12 børn í vøggustovu, hægst 16 børn á barnagarðsstovu og hægst 36 børn í Spíranum, hevur viðvirkað til meira ró í barnabólkunum og hevur givið starvsfólkum betur trivna og orku til tað dagliga arbeiðið.

## Námsfrøðiliga virksemið seinasta ári

Á námsfrøðiligum fundum umrøða vit á hvørjum árið samanseting av barnabólkum og flyting frá vøggustovu til barnagarð. Vit royna altíð at taka hædd fyri tí einstaka barninum, fyri bólkinum og eisini fyri aldursbýtinum. Í fjør, tá vit skuldu flyta nøkur børn millum stovur, komu ynskir frá nøkrum foreldrum, um hvar teirra barn skuldi ganga. Vit royndu so gott sum gjørligt at ganga ynskjunum á møti, og sum heild halda vit at flytingin gekk væl, og at samansetingin av bólkunum er góð. Komandi summar eru sannlíkindini fyri, at vit fara at hava tvær barnagarðstovur, so tá verður aftur talan um at flyta børn og starvsfólk millum stovur. Hesum bera vit ikki ótta fyri, tí nú hava vit góðar royndir í hvussu vit gera hetta á besta hátt.

Í desembur í fjørð var ráðleggingardagur. Tvey evnir vóru á skrá. Fyrrapartin var evnið “málmenning gjøgnum sang”. Undirvísara vóru Eyð Tórhaldsdóttir og Jóhanna á Rógvi, námsfrøðingar á dagstovninum á Argjum. Tær høvdu upplegg og vístu fram samling av sangkassum, sum tær høvdu uppbygt til sangløtur við vøggustovubørnum, og tær høvdu eisini sangløtu við okkum. Ein góður fyrrapartur, har vit fingu góða inspiratión til at visualisera og brúka sang sum málmenning. Seinnapartin var evnið “Spæl og rørslur”. Undirvísari var Marjun í Jákupsstovu, námsfrøðingur í Eiðis skúla. Her fingu vit nógv hugskot til rørsluspøl, ið vit eisini fingu møguleika fyri at royna.

Í vár varð ráðleggingardagurin brúktur til ein trivnaðartúr til Edinburg. Tað er eyðsæð, at ein tílíkur uttanlanda túrur har starvsfólk koma burtur frá dagliga meldrinum og kunnu verða saman á annan hátt, økir um felags kenslu av at hoyra til í bólkinum. Hetta var ein góður túrur, har starvsfólk lærdu hvønn annan betur at kenna, fingu felags upplivingar og styrktu samanhaldið í starvsfólkabólkinum.

Onkur starvsfólk hava verið á styttri skeiðum. Eitt nú vóru tveir námsfrøðingar á skeið um “leg, læring og kreativitet”. Tá starvsfólk eru á skeið, seta vit sum oftast evnið á skrá til starvsfólkafund, har skeiðsluttakarar leggja fram. Á henda hátt fær starvsfólkabólkurin eisini nakað burtur úr, tá vit senda starvsfólk á skeið. Eisini hava nøkur nýggj starvsfólk fingið skeið í “betri vinum”. Betri vinir amboðið, er amboð, ið leggur dent á at styrkja barnafelagsskapin og at fyribyrgja happing. Hetta amboð hava stovurnar tikið til sín, og tí senda vit á hvørjum árið nýggj starvsfólk á skeið.

Tað vit nú ynskja at menna enn meira, er okkara samskiftisførleiki, og tað er í hesum sambandi at vit fingu Tove Brandt, ið saman við Louise Klinge, hevur skrivað bókina “Pædagogens relationskompetance”, at hava ráðleggingardag við okkum. Á ráðleggingardegnum fingu vit vitan um hvat relationskompetanca er, og inspiratión um praktiskan samskiftisførleika og vitan um hvussu stóran týdning ein góður samskiftisførleiki hevur fyri at okkara børn kunnu trívast og mennast.

## Granskingarverkætlan

Í septembur 2023 vóru vit við í granskingarverkætlanini “Leiðsla og dygd á føroyskum dagstovnum”, ið ein PHD lesandi stóð fyri. Tann lesandi var og eygleiddi barnagarðsvirksemið ein dag, og vit fingu afturboðan uppá okkara arbeiði. Eygleiðarin helt, at tað kendist gott og fjálgt at koma inn á stovnin, og at veggirnir vóru væl og viðkomandi prýddir. Vit fingu nøkur evnir, sum vit kundu ment okkum í. Evnini vóru: Seta meira viðurkennandi orð á barnið og inndraga tað meira í dagliga virksemið. Innrætta spælistøðini á stovuni betur og hugsa um hvussu nógvar leikur vóru, og hvar tær vóru settar. Heldur nýta minni av leikum í kassum, og meira á hillum, tí tað vil geva børnunum betur yvirlit og motivatión at byrja at spæla. Eygleiðarin helt eisini, at okkara verkstaður var óruddiligur, og spurdi hví vit ikki heldur høvdu kreativt støð inni á stovunum. Vit hava umrøtt hesi evnir á starvsfólka- og stovufundum, og vit halda at vit hava fingið betra um stovurnar í mun til spæl og leikur, og sum omanfyri lýst, seta vit nú sjóneyga á okkara “relatiónskompetancu”.

## Virksemi

Eins og vanligt hava vit eina virksemisætlan, har foreldur kunnu síggja hvat virksemi er á skrá fyri tíðarskeiðið frá august til juli. Virksemisætlanin liggur á Intra undir “skjøl foreldur”, og hon hongur eisini uppi á stovunum. Sum nakað nýtt fingu vit, í samstarv við kirkjuna, eina barna-føstugudstænastuna í mars, og í desembur verður ein jólagudstænasta fyri børnunum í Korndalsgarði, har foreldur og avvarðandi eru vælkomin.

Á hvørjum árið luttekur stovnurin á Heystfagnaðinum á tann hátt, at børnini virka eitthvørt frammanundan, ið verður víst fram ella brúkt til Heystfagnaðin. Í ár varð ymiskt virkað á stovunum, ið skuldi brúkast sum postar til eina skattajakt fyri børn.

Virksemið á triðju barnagarðsstovuni, ið vit fingu í fjør, hevur eftir umstøðunum gingið væl. Við tað at hendan stovan er eitt høli, er torførari at skipa innadura virksemi á hesi stovu í smærri bólkar, og av tí saman er ljóðstøðið á stovuni nakað høgt.

## Ungdómshús

Fram til oktobur hevur ein námsfrøðingur og eitt hjálparfólk havt ungdómshús eina ferð um vikuna og onkuntíð í vikuskiftinum. Virksemið er borðspøl, bakstur og filmur. Tað vísir seg, at tað einamest eru ítróttaáhuga ung, ið møta upp til virksemið.

Okkara ynski, og eisini politiska ynski er, at fáa fleiri ung at møta, eisini tey, ið ikki eru virkin í øðrum virksemi ella ítrótti. Í hesum sambandi søktu vit Mentamálaráðið um stuðul, og vit fingu játtað kr. 40.000. Eisini hevur kommunan sett meira pengin av, so vit kunnu gera virksemið meira áhugavert. Vit hava fingið ein námsfrøðing afturat, og nú er ætlanin at skipa fyri fleiri tiltøkum, fyri at vekja áhugan hjá teimum ungu at møtast. Vit vóna sjálvsagt, at ætlanini birtur undir áhugan hjá fleiri ungum, at gera meira luttakandi í eitt nú; samfelagsviðurskiftum, skapan og list.

## Hølir og uttanumsarbeiðið

Eftir summarferiuna í ár, fingu vit loksins eitt nýtt púturúm. Hetta rúmið er væl minni enn tað, ið bleiv gjørt um til barnagarðsstovu. ErgoCare er byrja at brúka hølið til venjing av teimum børnum, ið tørva ergoterapeutiska venjing, og rúmið verður eisini brúkt av stovunum til smærri bólkar. Vit hava eisini fingið vindeygu í tvey minni hølir, ið hoyra til barnagarðsstovurnar, so nú er rýmingarleiðin í lagið. Annað hølið verður brúkt til bólkavirksemi og hitt til sovi- og hvílirúm, og annars sum spælirúm.

Arbeitt hevur verið uppá ventilatiónina, ið er vorðin útbygt, og virkar nú betur, tá tað er heitt í veðrinum. Tá tað er kalt uttandura, mugu vit sløkkja ventilatiónina, tí tá blæsur ventilatiónin kalda luft.

Á garðdegnum í ár samdust foreldraráðini bæði, at teirra orka skuldi leggjast í at gera garðin í Spíranum meira áhugaverdan. Ein terrassa er gjørd, blómukassar eru uppsettir og málaðir, og komið er áleiðis við at gera spæliðmøguleikarnar betri, men enn væntar nakað av arbeiði fyri at koma á mál.

Kommunan hevur boðað frá, at vognskúrarnir verða gjørdi lidnir áðrenn veturin kemur.

Í fjørð skrivaðu vit, at vit fegnaðust um, at ætlanirnar hjá kommununi at byggja nýtt frítíðar- og ungdómshús var blivið til veruleika. Tíverri er hetta arbeiðið ikki byrja, men glotti er fyri framman, tí sitandi bygdaráð hevur júst almannakunngjørt staðseting og tekningar av nýggja húsinum. Tað er okkara vón, at komandi politikkara, ið nú verða valdir, koma at gera hesa tiltrongdu ætlan til veruleika.

## Framtíðar visiónir

Vit ynskja framhaldandi at styrkja ein góðan felagsskap, har øll børn kenna seg at hoyra til. Vit ynskja at gerast enn betur til at fremja góða og mennandi relatión við børnini, so tey kunnu kenna seg tryggan við okkum vaksnu, ið er fortreyt fyri at barnið kann mennast og læra.

Vit hava ikki slept ynskinum, um at kommunan setir pengar av á fíggjarætlanini, so farast kann undir at gera næsta stigið av umvælingini av garðinum í Korndalsgarði, har ætlanin er at taka helvtina av reiggjunum niður fyri at fáa meira náttúrulendi, - eitt nú ein heygg ístaðin fyri asfalt, eitt størri torn, ein lítlan bóltvøll v.m. Og vit gleða okkum sjálvsagt enn til at fáa eitt nýtt frítíðar- og ungdómshús.

Til seinast vil eg takka; foreldrum, foreldraráðum, starvsfólkum og fyrisiting fyri gott samstarv. Eina serstaka tøkk til fráfarandi bygdaráð fyri at tit hava víst áhuga og fatan fyri námsfrøðiliga arbeiðinum á dagstovnaøkinum, við at betra um okkara umstøðurnar at arbeiða undir. Umstøður, ið hava gagna bæði okkum starvsfólkum, børnunum og teirra avvarandi. Vónandi fáa vit eins gott samstarv við komandi bygdaráð.

Kristina T. Larsen, leiðari.